Oberta la consulta pública per a l'elaboració del Catàleg d'Espais Protegits
10 de octubre de 2022

L'Ajuntament de l'Eliana ha habilitat la fase de consulta pública prèvia per a l'elaboració del Catàleg d'Espais Protegits de la localitat en el qual la ciutadania i les organitzacions representatives del municipi podran aportar les seues propostes fins al 27 d'octubre.

L'objectiu de l'elaboració del Catàleg és la de protegir el patrimoni immoble del municipi, establint una normativa clara per a la regulació de les intervencions de qualsevol naturalesa en els elements protegits que permeta la seua preservació, al mateix temps que la implantació, o manteniment, dels usos adequats de cadascun dels elements protegits al seu interés patrimonial.

Els veïns i veïnes que vulguen fer arribar les seues propostes després de consultar la documentació publicada a lelianaparticipa, podrà fer-ho enviant un correu a participacio@leliana.es.

D'aquesta manera, des de l'àrea de Participació Ciutadana, se sol·licita a la ciutadania elianera que aporte la informació que considere oportuna en els aspectes més generals i bàsics, així com idees, que durant el transcurs dels treballs de definició del document aniran guanyant en precisió i complexitat.

L'edil de Participació Ciutadana, Jorge Pérez Comeche, ha animat a la ciutadania elianera a participar per a poder ser part activa en el procés ja que es tracta del patrimoni de totes i tots.